وفد بجیلہ

وفد بجیلہ (قبیلہ انمار کی شاخ ہے) یہ رمضان 10ھ میں بارگاہ نبوت میں حاضر ہوا
ان کا قیام فروہ بن عمرو البیاضی کے ہاں تھا۔
اس وفد میں جریر بن عبد اللہ البجلی اپنی قوم کے ڈیڑھ سو آدمیوں کے ساتھ مدینہ منورہ میں آئے اسی لیے بعد جگہوں پر وفد جریرالبجلی بھی لکھا گیاان لوگوں کی آمد سے پہلے رسول اللہ نے پیشین گوئی فرما دی تھی کہ تمہارے پاس اس وسیع راستے سے ایک بابرکت شخص نظر آئے گا جس کی پیشانی پر سلطنت کا نشان ہو گا تو جریر بن عبد اللہ اپنی سواری پر نظر آئے جن کے ساتھ قوم بھی تھی یہ اسلام لائے ۔
جریر بن عبد اللہ فرماتے ہیں رسول اللہ نے ہاتھ پھیلایا اور مجھے بیعت کیا اور فرمایا یہ بیعت اس پر ہے کہ تم شہادت دوکہ اللہ کے سوا کوئی عبادت کے لائق نہیں اور میں اللہ کا رسول ہوں،نماز قائم کرو زکوۃ دو رمضان کے روزے رکھو،مسلمانوں کی خیر خواہی کرووالی کی اطاعت کرو اگرچہ وہ حبشی غلام ہی ہو۔ انہوں نے ان تمام چیزوں سے بیعت کی ۔
جریر بن عبد اللہ سے پوچھا کہ تمہارے پس پشت والوں کا کیا حال ہے انہوں نے عرض کیا اللہ نے اسلام کو غلبہ عطا کیا آذان کو مساجد اور صحن میں غالب کر دیا قبائل نے اپنے وہ بت توڑ ڈالے جن کی وہ پوجا کرتے تھے۔ رسول اللہ  نے پوچھا ذو الخلصہ (بت) کا کیا ہوا عرض کی ابھی وہ اپنی جگہ پر موجود ہے بہت جلد اس سے خلاصی ہو جائیگی۔
رسول اللہ صلی اللہ علیہ وآلہ وسلم نے انہیں ذو الخلصہ توڑنے کے لیے روانہ کیا ان کے لیے جھنڈا باندھا تو عرض کی سواری کے وقت گھوڑے پر ٹھہر نہیں سکتا رسول اللہ  نے ان کے سینے پر ہاتھ پھیرا اور فرمایا اے اللہ انہیں ہدایت کرنے والا اور ہدایت یافتہ بنا ۔
وہ اس بت کو توڑ کر واپس آئے اور کہنے لگے جو کچھ اس بت پر تھا ہم نے لے لیا اسے جلا دیا اور اس کی ایسی حالت بنائی کہ جو اس سے محبت کرتا ہے اسے ناگوار ہوگاہمیں اسے توڑنے سے کسی نے نہیں روکا۔ رسول اللہ  نے ان کے پیادہ اور سواروں کے برکت کی دعا کی۔
ابوہریرہ کہتے ہیں کہ رسول کریم نے فرمایا قیامت اس وقت تک نہیں آئے گی جب تک قبیلہ دوس کی عورتیں ذوالخلصہ کے گرد اپنے کو گھے نہ مٹکانے لگیں گی۔ " ذوالخلصہ قبیلہ دوس کے ایک بت کا نام ہے جس کو وہ زمانہ جاہلیت میں پوجتے تھے۔ " 
" دوس " یمن کے ایک قبیلہ کا نام ہے اور ذوالخلصہ " یمن میں ایک بت خانہ تھا جس کو کعبہ یمانیہ کہا جاتا تھا اس بت خانہ میں ایک بت تھا جس کا نام " خلصہ " تھا، اسلام سے پہلے کے زمانہ میں یمن کے قبائل دوس خثعم اور بجیلہ اس بت کو پوجتے تھے جب اسلام کا زمانہ آیا تو آنحضرت  نے جریر ابن عبد اللہ بجلی کو یمن بھیج کر اس بت خانہ کو تباہ کرا دیا تھا حدیث کا مطلب یہ ہے کہ آخر زمانہ میں پھر اس قبیلہ کے لوگ مرتد اور بت پرست ہوجائیں گے اور ان کی عورتیں اس بت خانہ کے گرد طواف کرتی پھریں گی۔

حوالہ جات 

وفود عرب